tartuNLP/wikipedia-smugri-20251201 huggingface dataset:
Autiojoki (Jyväskylä)

Autiojoki on Jyväskylässä sijaitseva joki, joka laskee Tikkakosken Luonetjärvestä Puuppolan Korttajärveen. Rantaviivaa joella on 7,8 km. Joessa on kolme koskea: Tikkakoski, Survonkoski sekä Puuppolankoski. Puuppolassa toimii joessa Puuppolan vesivoimalaitos. Autiojoki on Jyväskylän pisimpiä jokimuodostelmia. Joenvarren asutus on keskittynyt Tikkakoskelle sekä Puuppolaan. Saarijärvestä laskee Kalmujoki Autiojokeen.
Autiojoki on tunnettu aiemmin nimellä "Luonetjoki". ("Luonejoki" 1687, "Luonnejoki" 1792).
Kalasto.
Autiojoessa esiintyy särkeä, lahnaa, taimenta, harjusta, ahventa, haukea sekä kiiskeä. ja lisäksi vieraslaji puronieriää.
Säännöstely.
Autiojokea säännöstellään kolmessa paikassa: Luonetjärven säännöstelypadolla, Alamyllylammen kosken pohjapatorakennelmalla sekä Puuppolan voimalaitospadolla Puuppolankoskessa. Säännöstely estää vaelluskalojen, kuten esimerkiksi järvitaimenen nousun kutemaan ja vuonna 2018 Jyväskylän kaupunki käynnisti esiselvityksen joen ennallistamisesta.
Ennallistaminen.
Autiojoki aiotaan ennallistetaa poistamalla kolme vaellusestettä, mukaan lukien Puuppolan voimalaitospato. Tavoitteena on mahdollistaa taimenen vaellus Pohjois-Päijänteeltä Luonetjärveen. Joessa elää yhä paikallinen taimenkanta, jonka elinolosuhteet paranevat esteiden poiston ja uuden, luonnonmukaisen uoman myötä. Hanke on osa laajempaa virtavesien kunnostustyötä, jossa Suomella on ollut Euroopan kärkitilastoja. Rakennustyöt voivat alkavat luvituksen jälkeen.
Einar Zangenberg

Einar Christian Constantin Zangenberg (22. joulukuuta 1882 Kööpenhamina – 24. lokakuuta 1918 Wien) oli tanskalainen näyttelijä ja elokuvaohjaaja.
Einar Zangenberg syntyi näyttelijä Christian Zangenbergin perheeseen. Hän työskenteli koulun jälkeen teatterinäyttelijänä ja siirtyi vuonna 1910 Nordisk Filmsille. Zangenberg oli tanskalaiselokuvien ”toimintasankari”, jonka lensi ensimmäisenä näyttelijänä lentokoneella. Vuodesta 1911 lähtien hän työskenteli Kinografen-yhtiön taiteellisena johtajana, ohjaajana ja näyttelijänä. Zangenberg siirtyi vuonna 1914 Saksaan, jossa hän toimi Flora Filmsin ohjaajana ja näyttelijänä.
Zangenberg kuoli 35-vuotiaana espanjantautiin. Hän oli naimisissa näyttelijä Alfi Zangenbergin kanssa. Näyttelijä Lillian Zangenberg oli heidän tyttärensä.
Darolutamidi

Darolutamidi (Nubeqa) on antiandrogeeni, jota käytetään ei-metastaattisen eturauhassyövän hoitoon miehillä. Darolutamidi on Bayerin ja Orionin yhdessä kehittämä eturauhassyöpälääke, jolle on myönnetty myyntilupa etäpesäkkeettömän eturauhassyövän hoitoon Japanissa ja EU:ssa 2020.
Talliumbromidi

Talliumbromidi (TlBr) on tallium- ja bromidi-ionien muodostama epäorgaaninen ioniyhdiste. Yhdistettä voidaan käyttää infrapunasovellutuksissa, säteilynilmaisimissa ja reagenssina orgaanisen kemian synteeseissä.
Ominaisuudet.
Talliumbromidi on huoneenlämpötilassa vaaleankeltaista kiteistä ainetta. Yhdisteen alkeiskoppi on kuutiollinen ja muistuttaa cesiumkloridin rakennetta. Aine liukenee niukasti veteen ja hieman etanoliin. Talliumbromidi on Lewis-happo. Yhdiste on puolijohde ja sen valenssivyön ja johtavuusvyön välinen energiaero (band gap) on 2,68 eV. Aine on muiden talliumyhdisteiden tavoin erittäin myrkyllistä.
Valmistus ja käyttö.
Talliumbromidia valmistetaan saostamalla veteen liukenevasta talliumsuolaliuoksesta, kuten talliumnitraatista, bromidien avulla.
TlNO3 (aq) + Br- (aq) → TlBr (s) + NO3- (aq)
Talliumbromidia käytetään yhdessä talliumjodidin kanssa infrapunalähettimissä. Lisäksi sitä käytetään infrapuna-, röntgen- ja gammasäteilydetektoreissa. Orgaanisen kemian reaktioissa talliumbromidi toimi bromaavana reagenssina ja katalyyttinä kytkentäreaktioissa.
Glušnevskoje

Glušnevskoje () on järvi Luoteis-Venäjällä Pihkovan alueen Opotškan piirissä. Järven nimessä Gluš-etuosa () tarkoittaa "korpea" tai "sydänmaata" eli suomennos voisi olla ”Korpijärvi”. Järvi sijaitsee Bežanitsyn ylängön tunnetulla järvialueella.
Maantietoa.
Järvi on 2,5 kilometriä pitkä, 0,6 kilometriä leveä ja sen pinta-ala on 91,2 hehtaaria. Järvi on pitkän muotoinen ja sen yhtenäisyyttä rikkoo pohjoispuoliskossa sijaitseva pitkän niemi ja eteläosassa ainoa saari, jonka pinta-ala on 1,2 hehtaaria. Järvi on nykyään metsäjärvi, vaikka aikaisemmin sen itä- ja länsipuolella oli viljelytiloja. Niiden pellot ovat nykyään pusikoituvia niittyjä paitsi itäpuolen Glušnevon kylässä ().
Luontoarvoja.
Järvessä elää lahna, hauki, ahven, pasuri, suutari, karppi, ruutana, säyne, mutakala, rantanuoliainen ja törö, sekä "Rutilus"-suvun kaloja ja runsaana esiintyvä jokirapu. Järven ympäristö on metsämaata, joka rikkoontuu neiityistä ja yhdestä peltoalueesta. Rannat ovat hiekkarantoja, jossa hiekan joukossa on kivikkoa ja soraa. Rannat ovat paikoin savea ja mutaa. Järven keskiosissa on mutapohja.
Vesistösuhteita.
Glušnevskoje sijaitsee Aloljan valuma-alueella. Alolja on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järven valuma-alueen koko on 6,2 neliökilometriä eikä siihen laske kartan mukaan suuria ojia ympäristöstä. Sen laskuoja lähtee itärannasta ja virtaa kylän kautta Aloljaan parin kilometrin päähän. Ojaan yhtyy lounaasta tuleva Prokopinon () laskuoja.
Assassin’s Creed Valhalla

Assassin’s Creed Valhalla on Ubisoft Montrealin kehittämä ja Ubisoftin julkaisema toimintaroolipeli. Peli julkaistiin 10. marraskuuta .
Peli on ensimmäinen Ubisoftin peli, joka julkaistiin yhdeksännen sukupolven pelikonsoleille.
Pelaaminen.
Peli on "Assassin’s Creed" pelisarjan 22. osa. Se sijoittuu vuoteen 873 Viikinkien Englannin hyökkäysten aikakaudelle. Pelin päähahmona on Eivor-niminen viikinki, joka sotkeutuu assassiinien veljeskunnan ja temppeliherrain ritarikunnan väliseen konfliktiin. 
"Valhallassa" pelaaja pääsee rakentamaan ja kehittämään tukikohtaansa, joihin on pelin edetessä mahdollisuus hankkia muun muassa parakki ja seppä. Peliin on myös luvattu parempia taistelumekaniikkoja aikaisempiin versioihin verrattuna ja mahdollisuuteen värvätä uusia jäseniä omiin joukkoihin.
Pelin kuluessa päähahmo lähtee Norjasta Englantiin varhaisessa vaiheessa peliä.
Vastaanotto.
Peli on saanut V2.fi:n arvostelussa arvosanaksi 4,5 tähteä viidestä.
Myynti.
Peli on tuottanut miljardin dollarin verran ollen pelisarjan tuottoisin. Pelille on julkaistu myös paljon lisäsisältöä ensijulkaisun jälkeen. Peli oli Ubisoftin toiseksi tuottoisin jo pian sen julkaisun jälkeen.
Berezovskoje (järvi)

Berezovskoje () on järvi Luoteis-Venäjällä Pihkovan alueen Opotškan piirissä. Järven alkuosa () tarkoittaa "koivua", joten järveä voisi kutsua ”Koivujärveksi”. Järvi sijaitsee Bežanitsyn ylängön tunnetulla järvialueella.
Maantietoa.
Järvi on 3,1 kilometriä pitkä, 1,6 kilometriä leveä ja sen pinta-ala on 3 neliökilometriä eli 300 hehtaaria. Keskisyvyys on 2,6 metriä ja syvänteessä on 4 metriä vettä. Järvessä on kaksi vesiallasta, joita yhdistää hyvin kapea salmi järven keskellä. Järvellä on 4 saarta, joiden yhteispinta-ala on 25 hehtaaria. Saarista kaksi sijaitsee pohjoisosassa ja kaksi sen eteläosassa. Niemi, joka jakaa järven kahtia, on 1,2 kilometriä pitkä ja 500 metriä leveä. Niemellä on ollut maatila, jonka pellot on nykyään metsäniittyinä. Ne ovat kuuluneet länsipuolen Gnutikin kylälle (). Etelärannassa sijaitsee vielä elinvoimaiselta vaikuttavat Hanevon () ja Jeldinon () kylät, joiden alue ulottuu rantaan asti. Järven koillisrantaan ulottuvat Fomkinon kylän () pellot ja niityt. Etelärannan kylissä on ilmakuvien mukaan useita asuttuja taloja.
Luontoarvoja.
Järvessä elää ainakin hauki, ahven, pasuri, pasuri, suutari, karppi, ruutana, mutakala, rantanuoliainen, sekä "Rutilus"-suvun kaloja ja yksittäisiä jokirapuja. Järven ympäristö muodostuu metsämaasta, jonka pilkkovat soiden, niittyjen ja joidenkin peltoja pienimuotiset pinta-alat. Järven pohjassa on mutaa, mutta rannat ovat hiekkapohjaisia. Rannoilla esiintyy paikoin kivikkoa ja savipohjaa, mutta soiden rannat ovat kasvaneet kelluvaksi hetteiköksi.
Vesistösuhteita.
Berezovskoje sijaitsee Aloljan valuma-alueella. Alolja on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järveen tulevaksi merkittyjä ojia ovat Fomkinon kylän johto-oja. Järven valuma-alueen koko on lähteestä riippuen 14,9 tai 9,9 neliökilometriä. Järven laskuoja lähtee järven eteläosan itärannasta ja se on nimeltään Berezovskaja, joka yhtyy puolimatkassa Bereznitsaan, joka yhtyy Aloljaan juuri Melenkan yläpuolella.
Luettelo Billboard 200 -listan ykkösistä vuonna 2015

Tämä on luettelo Billboard 200 -listan kärkipaikkaa hallussaan vuonna 2015 pitäneistä artisteista ja albumeista.
Samuel Greig

Samuel Greig (Venäjällä Samuil Karlovitš Greig; 1735 Inverkeithing, Fife, Skotlanti – 1788 Tallinna) oli skotlantilaissyntyinen venäläinen meriupseeri.
Samuel Greig (sukunimi kirjoitetaan joskus myös muodossa Greigh) aloitti uransa merillä kauppalaivoilla. Muutaman vuoden jälkeen hän astui Ison-Britannian laivaston palvelukseen. Hän oli mukana useissa taisteluissa Atlantilla seitsenvuotisessa sodassa (1756–1763). Sodan jälkeen vuonna 1764 hänet värvättiin Venäjän laivaston palvelukseen luutnanttina. Hyvin pian hänet ylennettiin kapteeniksi.
Venäjän–Turkin sodassa (1768–1774) Samuel Greig oli mukana Tšesmen salmen taistelussa 1770, jossa venäläiset löivät Turkin laivaston. Ansioistaan taistelussa hänet ylennettiin samana vuonna kontra-amiraaliksi. Vuonna 1775 Greig nimitettiin vara-amiraaliksi.
Suursaaren taistelussa 17. heinäkuuta 1788 Greig ansioitui Venäjän Itämeren laivaston komentajana. Taistelu päättyi ratkaisemattomana, mutta taistelun molemmat osapuolet katsoivat sen päätyneen omaan voittoon. Venäjällä voittoa pidettiin Greigin saavutuksena, minkä vuoksi hänen palkittiin Venäjän korkea-arvoisimmalla Pyhän Andreaksen ritarikunnan kunniamerkillä.
Syksyllä 1788 Samuel Greig sairastui vakavasti ilmeisesti toisintokuumeeseen laivallaan "Rotislavilla" ja kuoli myöhemmin lokakuussa 1788 Tallinnassa. Hänen haudalleen pystytettiin kuuluisan italialaisen arkkitehdin Giacomo Quarenghin suunnittelema marmorinen hautamuistomerkki.
Samuel Greigin poika Alexis Samuilovitš Greig (1775–1845) teki isänsä tapaan merkittävän uran Venäjän laivastossa ja yleni amiraaliksi saakka.
Maailma liekeissä

Maailma liekeissä "(World on Fire)" on brittiläinen toisen maailmansodan tapahtumiin sijoittuva draamasarja. Sarja sai ensi-esityksensä BBC One -kanavalla 29. syyskuuta 2019. Sarjan on käsikirjoittanut Peter Bowker, ja sen ovat ohjanneet Chanya Button, Thomas Napper, Adam Smith ja Andy Wilson. BBC on tilannut sarjaan myös toisen tuotantokauden.
Sarja kertoo useiden eri henkilöiden tarinan toisen maailmansodan aikaisten tapahtumien keskellä. Henkilöt edustavat eri kansallisuuksia ja asuvat eri puolilla Eurooppaa, mutta he kaikki liittyvät erilaisten tuttavuus- ja sukulaisuussuhteiden kautta toisiinsa. Sarjan tapahtumat sijoittuvat pääasiassa Isoon-Britanniaan, Puolaan, Saksaan ja Ranskaan. Varsinaisten sotatapahtumien kuvaamisen sijaan sarjassa kuvataan tapahtumia lähinnä kotirintamalla. Ensimmäinen tuotantokausi käsittää ajanjakson Puolan valtauksesta Dunkerquen evakuointiin eli syyskuusta 1939 kesäkuuhun 1940.
Paimion Haka

Paimion Haka on vuonna 1955 perustettu paimiolainen jalkapallo- ja jääkiekkoseura. Jalkapallossa seuralla on miesten ja naisten joukkueet edustuksesta F-junioreihin. Jääkiekossa edustusjoukkue pelaa kaudella 2020–2021 II-divisioonaa. Lisäksi seuralla on juniorijoukkueet E-G-junioreissa.
Hakan naiset pelasivat 80-luvulla Jalkapallon naisten SM-sarjassa.
Shi Zhengli

Shi Zhengli (s. 1964 Henan, Kiina ) on kiinalainen virologi, joka tutkii lepakoista peräisin olevia koronaviruksia. Hän johtaa Kiinan tiedeakatemian alaista Wuhanin virologian instituutin laboratoriota. Vuonna 2007 hän johti tutkimusryhmää, joka totesi sars-koronaviruksen olevan todennäköisesti lähtöisin Yunnanin maakunnassa elävästä lepakkopopulaatiosta.
Shi suoritti alemman korkeakoulututkinnon Wuhanin yliopistossa 1980-luvulla ja väitteli tohtoriksi Ranskassa Montpellier’n yliopistossa vuonna 2000.
"Scientific American" – julkaisu on käyttänyt Shistä englanninkielistä lisänimeä "bat woman" ().
Xu Lei

Xu Lei (; s. 26. tammikuuta 1977 Heilongjiang, Kiina) on kiinalainen ammattilaistasolla 1990- ja 2000-luvuilla pelannut jääkiekkoilija, jonka pelipaikka oli puolustaja. Hän pelasi Kiinan naisten jääkiekkomaajoukkueessa Naganon talviolympialaisten 1998 sekä Salt Lake Cityn talviolympialaisten 2002 naisten jääkiekkoturnauksessa. MM-kilpailuissa Xu edusti maajoukkuettaan Kanadassa 1997, Suomessa 1999, Kanadassa 2000 sekä Yhdysvalloissa 2001. Aasian talvikisoissa hän on saavuttanut naisten jääkiekkoturnauksessa kultaa Gangwonin kilpailuissa 1999.
Lü Yan

Lü Yan (; s. 25. heinäkuuta 1972 Shandong, Kiina) on kiinalainen ammattilaistasolla 1990- ja 2000-luvuilla pelannut jääkiekkoilija, jonka pelipaikka oli puolustaja. Hän pelasi Kiinan naisten jääkiekkomaajoukkueessa Naganon talviolympialaisten 1998 sekä Salt Lake Cityn talviolympialaisten 2002 naisten jääkiekkoturnauksessa. MM-kilpailuissa Lü edusti maajoukkuettaan Kanadassa 1997, Suomessa 1999, Kanadassa 2000, Yhdysvalloissa 2001 sekä Kanadassa 2004.
Villa Arabeski

Villa Arabeski on arkkitehti Ole Gripenbergin suunnittelema puuhuvila, joka sijaitsee Helsingin Vanhassakaupungissa Verkatehtaanpuistossa, osoitteessa Hämeentie 159, lähellä Arabianrantaa, hieman ennen Vanhankaupunginkoskea. Rakennus on Museoviraston suojelema.
Arkkitehti Ole Gripenberg suunnitteli rakennuksen vuonna 1928 ja se valmistui asuinkäyttöön vuonna 1933. Villa Arabeski on rakennettu Helsingfors Mekaniska Väfveri Ab:n kehräämön johtajan asuinrakennukseksi ja edustushuvilaksi. Huvila edustaa arkkitehtuuriltaan 20-luvun klassismia, ja on osa sitä ympäröivän Verkatehtaanpuiston kulttuurihistoriallista maisemaa. Rakennuksen sisäänkäynnille johtaa koivukuja Hämeentieltä.
Villa sekä sen läheiset tehdasrakennukset siirtyivät vuonna 1959 Helsingin kaupungin omistukseen. Ensin tiloissa toimi päivähoitola ja myöhemmin vuoteen 2009 asti Metropolia Ammattikorkeakoulun taide- ja viestintäoppilaitos.
Vuonna 2009 kaupunki myi rakennuksen liikemies Kari Sarvannolle, joka aloitti rakennuksen mittavan kunnostuksen ja entisöinnin. Museoviraston suojeleman Villa Arabeskin saneeraus valmistui 2019 ja nykyisin siinä on kaksi yksityisasuntoa. Rakennusta ympäröivä puisto on suojeltua muinaismuistoaluetta.
Gilead Sciences

Gilead Sciences on yhdysvaltalainen lääkealan yritys, jonka pääkonttori on Foster Cityssä, Kaliforniassa. Se on listattu NASDAQ-pörssiin.
Yrityksen keskeiset tuotteet ovat lääkkeitä HIV/AIDSiin, maksasairauksiin kuten C-hepatiittiin sekä hematologisiin syöpiin. Vuonna 2020 yhtiön kehittämä remdesiviiri sai paljon julkisuutta mahdollisena COVID-19-viruksen vastaisena lääkkeenä.
1990-luvulla Gilead Sciences kehitti influenssalääkkeeksi oseltamiviirin, jota Roche markkinoi niemellä Tamiflu. Yhtiöiden välille syntyi kiistaa lääkkeen markkinoinnista. Vuoden 2009 influenssapandemian aikaan Tamifluta myytiin maailmassa kolmella miljardilla dollarilla. Viisi vuotta myöhemmin ilmestyneen riippumattomien tutkijoiden raportin mukaan lääke lyhentää oireiden kestoa vain vähän yli puoli vuorokautta.
Gileadin osakkeen arvo laski vuonna 2016, koska yhtiön kehittämä C-hepatiittilääke oli niin tehokas, että sen kysyntä väheni potilaiden parannuttua taudista.
Korea (valtio)

Korea oli historiallinen valtio Aasiassa, Korean niemimaalla.
Maan nimi johtuu Goryeo-dynastiasta, joka hallitsi maata vuosina 918–1392. Vuosina 1392–1910 siellä hallitsi Joseon-dynastia.
Vuonna 1905 maasta tuli Portsmouthin sopimuksella Japanin protektoraatti, ja vuonna 1910 Japani miehitti maan.
Korea oli Japanin hallinnassa toisen maailmansodan loppuun saakka 1945, jolloin Japani antautui. Silloin Yhdysvallat ja Neuvostoliitto jakoivat maan miehitysvyöhykkeisiin, joiden rajana oli 38. leveyspiiri.
Vuonna 1948 Neuvostoliiton miehitysvyöhykkeestä muodostettiin "Korean demokraattinen kansantasavalta" eli Pohjois-Korea, Yhdysvaltain miehitysvyöhykkeestä taas "Korean tasavalta" eli Etelä-Korea. Niiden välillä käytiin vuosina 1950–1953 Korean sota, joka päättyi aselepoon.
Hollywood’s Bleeding

Hollywood’s Bleeding on yhdysvaltalaisartisti Post Malonen kolmas studioalbumi, joka julkaistiin 6. syyskuuta 2019. Albumilla on mukana monia vierailevia artisteja, kuten Ozzy Osbourne, Travis Scott, Future sekä Halsey, ja se sisältää muun muassa Post Malonen tunnetut kappaleet ”Circles”, ”Wow” ja ”Sunflower”. Julkaisunsa jälkeen albumi vietti Billboard 200 -listan ensimmäisellä sijalla viisi viikkoa. Se oli kolme viikkoa myös Suomen virallisen albumilistan kärjessä.
Kappaleet.
Kaikki kappaleet säv. ja san. myös Austin Post ja Louis Bell.
Neobola fluviatilis

Neobola fluviatilis on seeprakalojen (Danionidae) heimoon kuuluva makean veden kalalaji. Sen kuvasi tieteelle ensimmäisen kerran Peter James Palmer Whitehead vuonna 1962.
Laji kasvaa yleensä noin 5–7 senttimetrin mittaiseksi. Suurin tavattu yksilö oli 7,5 senttimetriä pitkä. Sitä tavataan Keniasta ja Tansaniasta. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
Jani Lassila

Jani Lassila (s. 1992) on suomalainen pesäpalloilija. Lassila edustaa Superpesiksessä pelaavaa Kempeleen Kiriä. Ennen siirtymistä Kiriin kaudeksi 2011 Lassila pelasi Superpesistä kasvattajaseurassaan Pattijoen Urheilijoissa. Ennen kauden 2020 alkua Lassila on pelannut 92 Superpesiksen runkosarjaottelua. Näissä hän on lyönyt kaksi kunnaria ja viisi tavallista juoksua, tuonut 83 juoksua ja kerännyt 363 kärkilyöntiä. Lisäksi hän on pelannut 11 Superpesiksen karsintasarjan ottelua. Näissä hän on lyönyt kaksi kunnaria ja neljä tavallista juoksua, tuonut 11 juoksua ja kerännyt 41 kärkilyöntiä. Lassila pelaa ulkopelissä lukkarina ja sisäpelissä etenijänä tai vaihtajana. Lassila on pelannut urallaan kaksi Itä-Länsi-ottelua vuosina 2017 ja 2024.
Ruosilankujan pelastusasema

Ruosilankujan pelastusasema oli Helsingin kaupungin pelastuslaitoksen pelastusasema, joka otettiin käyttöön 4. toukokuuta 2020. Pelastusasema sijaitsi Konalassa osoitteessa Ruosilankuja 3. Asema suljettiin, kun Konalan pelastusasema avattiin tammikuussa 2023. Konalan pelastusasema sijaitsee osoitteessa Muonamiehentie 13. 
Ruosilankujan pelastusasemalle oli sijoitettuna väliaikainen kärkiyksikkö ja ambulanssi. Pelastusasema oli väliaikainen ratkaisu, sillä Konalan kaupunginosa oli tehtävämäärältään pelastuslaitoksen suurimpia, eikä hälytyksiin pystytty vastaamaan tavoiteajassa.
Kalligone

Kalligone (, ) oli antiikin kreikkalainen romaani. Se ei ole säilynyt nykyaikaan, mutta siitä tunnetaan kaksi katkelmaa.
Toisessa katkelmassa ollaan sotaleirissä jossakin Kimmeroksen Bosporoksen lähellä. Sota-asuun tai amatsoniksi pukeutunut Kalligone on saanut jonkun huonon uutisen koskien Eraseinosta, johon oli rakastunut metsästysretkellä. Eraseinos on ilmeisesti kuollut tai löytänyt toisen naisen. Kalligone aikoo surmata itsensä, mutta toinen kohtauksessa esiintyvä henkilö Eubiotos estää häntä piilottamalla hänen tikarinsa tai miekkansa. Kalligone raivostuu Eubiotokselle ja uhkaa surmata tämän vaikka paljain käsin. Katkelmassa mainitaan myös sarmaatit.
Toisessa katkelmassa Kalligonen laiva on rantautunut, ja hän ja laivan miehistö on viety amatsonien kuningattaren Themiston eteen. Kalligone sanoo olevansa Borystheneestä eli Olbiasta. Ei ole tietoa, mikä on katkelmien oikea järjestys.
Romaanin aiheessa ja kertomuksessa on yhtäläisyyksiä Lukianoksen tarinaan "Toksaris" eli "Ystävyys". On ehdotettu, että ne perustuisivat samaan Skyytiaan sijoittuvaan tarupiiriin tai romaanien perinteeseen.
Neobola

Neobola on seeprakalojen (Danionidae) heimoon kuuluva kalasuku. Siihen kuuluu neljä lajia, joita tavataan Afrikasta:
Khione (kirja)

Khione (, ) oli antiikin kreikkalainen romaani. Se ei ole säilynyt nykyaikaan, mutta siitä tunnetaan joitakin katkelmia.
Romaanin kirjoittajaa ei tunneta. Siitä on säilynyt kolme katkelmaa, jotka ovat peräisin 500- tai 600-luvulle ajoittuvasta pergamenttikoodeksista (toisen lähteen mukaan 700-luvun papyruskoodeksista), joka sisälsi myös Kharitonin "Kallirhoen". Kyseinen koodeksi, "Codex Thebanus deperditus", tuhoutui myöhemmin tulipalossa, mutta sen teksti on säilynyt kopiona. Lisäksi tunnetaan neljäs katkelma papyruksesta (P.Berol. 10535), joka on peräisin 100- tai 200-luvulta.
Romaanin juonesta tiedetään katkelmien perusteella seuraavaa: Sen nimihenkilö Khione (”Lumivalkea”) on prinsessa, jota hänen vanhempansa kuningas ja kuningatar ovat naittamassa. Hänellä on ilmeisesti useita kosijoita. Sulhaseksi valitaan tai on valittu Megamedes. Häät olisivat kolmenkymmenen päivän sisällä, mahdollisesti siksi, että Megamedeen on tarkoitus palata tuolloin. Khione on kuitenkin rakastunut toiseen mieheen, ja keskustelee tämän kanssa; oletettavasti he suunnittelevat tekevänsä yhdessä itsemurhan, koska heillä ei ole näköpiirissä muuta ratkaisua. Romaanin kieli muistuttaa paljon "Kallirhoea".
Alexander August Peter Wrede af Elimä

Alexander August Peter (Petter) Wrede af Elimä (7. lokakuuta 1820 Hamina – 13. lokakuuta 1897 Anjala) oli Venäjän keisarillisessa armeijassa palvellut suomalainen kenraalimajuri ja vapaaherra.
Wrede af Elimän vanhemmat olivat everstiluutnantti, vapaaherra Gustaf Wrede af Elimä ja sveitsiläisen sotilaslääkäri Peter Anton Lamonin tytär Catarina Elisabet Lamoni. Puoliso vuodesta 1849 oli serkku, vapaaherratar Matilda Johanna Wrede af Elimä (1822—1851). Tytär Julie Mathilda syntyi lokakuussa 1850, äiti kuoli helmikuussa 1851 ja lopulta myös tytär joulukuussa 1851, hieman yli vuoden ikäisenä. Toinen puoliso vuodesta 1853 oli kirkkoherra Joachim Adolph Cleven ja Juliana Aminoffin tytär Augusta Fredrika Cleve (1830—1911). Heille syntyi kuusi lasta, joista kolme eli aikuiseksi asti: Augusta Helena (1862—1923), Aina Matilda (1866—1949) ja Julie Naomi (1869—1942).
Alexander August Peter Wrede af Elimä suoritti ylioppilastutkinnon vuonna 1838 Helsingfors Lyceumissa ja tuli 2. luokan majoitusmestariksi 1. Suomen meriekipaasiin maaliskuussa 1839. Hänet ylennettiin kesäkuussa 1839 junkkariksi, mutta hän erosi meriekipaasin palveluksesta syyskuussa 1839. Tammikuussa 1840 Wrede määrättiin aliupseeriksi 11. suomenmaalaiseen linjapataljoonaan ja ylennettiin huhtikuussa alivänrikiksi. Vänrikiksi ylennettynä hänet siirrettiin 7. suomenmaalaiseen linjapataljoonaan syksyllä 1841. Aliluutnantiksi hän yleni 1843, jolloin hänet määrättiin palvelukseen H.M. Preussin Kuningas Friedrich Wilhelm III:n krenatöörirykmenttiin. 
Vuonna 1847 Wrede ylennettiin luutnantiksi, vuonna 1849 hänet komennettiin palvelukseen 1. kadettikouluun Pietariin ja siirrettiin sieltä 1851 luutnanttina opetusupseeriksi Haminan kadettikouluun. Hänet ylennettiin alikapteeniksi 1856 ja kapteeniksi 1863 ja siirrettiin 1867 majurina H.M. Preussin Kuningas Friedrich Wilhelm III:n krenatöörirykmentin upseeriluetteloihin, mutta pysytettynä opetusupseerina Haminan kadettikoulussa. Everstiluutnantiksi Wrede yleni 1868, syksyllä 1869 hänet nimitettiin komppanianpäälliköksi Haminan kadettikouluun. Wrede ylennettiin everstiksi 1873, eron sotapalveluksesta hän sai kenraalimajurina marraskuussa 1885.
Wrede edusti aatelissukuaan valtiopäivillä 1863–1864.
Khione (Daidalionin tytär)

Khione (, ) oli kreikkalaisessa mytologiassa Daidalionin kaunis tytär. Sekä Apollon että Hermes ihastuivat häneen ja makasivat hänen kanssaan saman yön aikana. Suhteista syntyivät Autolykos Hermeelle ja Filammon Apollonille. Myöhemmin hän ylpistyi asemastaan jumalten lasten äitinä, ja loukkasi Artemista kehumalla itseään tätäkin kauniimpana. Suuttunut Artemis tappoi hänet nuolillaan.
Metiokhos ja Parthenope

Metiokhos ja Parthenope () oli antiikin kreikkalainen romaani. Se on ajoitettu kirjoitetuksi ensimmäisellä vuosisadalla eaa. tai jaa. Se ei ole säilynyt nykyaikaan, mutta siitä tunnetaan joitakin katkelmia 100- tai 200-luvulle jaa. ajoittuvissa papyruksissa.
Historia.
"Metiokhoksen ja Parthenopen" kirjoittajaa ei tunneta. Ajoituksensa puolesta se on varhaisimpia tunnettuja esimerkkejä kreikkalaisesta romaanista. Teos vaikuttaa olleen suosittu, ja siitä tehtiin myöhemmin muun muassa persiankielinen versio. Se vaikutti myös koptinkieliseen Pyhän Bartanuban eli Parthenopen marttyyrikertomukseen.
Lukianos tunsi romaanin henkilöhahmot 100-luvulla jaa. Sama tarina tunnettiin romaanin lisäksi myös suosittuna pantomiimiesityksenä. Se esiintyy myös kuvituksena kahdessa lattiamosaiikissa, joista toinen on löydetty Dafnesta Antiokian läheltä ja toinen Zeugmasta.
Sisältö.
Romaani on kertonut nimensä mukaisesti Metiokhos-nimisen nuorukaisen ja Parthenope-nimisen neidon seikkailuista. Nimihenkilöt olivat kumpikin historiallisia henkilöitä. Metiokhos oli ateenalaisen kenraali Miltiadeen poika, ja Parthenope Samoksen tyrannin Polykrateen tytär. Teoksessa on esiintynyt myös useita muita historiallisia henkilöitä.
Juoni.
Romaanin juonesta tiedetään katkelmien ja persialaisen version perusteella seuraavaa: Metiokhos tulee Samokselle Polykrateen hoviin pakoon äitipuoltaan Hegesipyleä. Samoksella hän tapaa Parthenopen, joka on käymässä Heraionissa äitinsä kanssa. Metiokhos ja Parthenope osallistuvat pitoihin, joihin osallistuvat myös runoilija Ibykos ja filosofi Anaksimenes. He keskustelevat filosofisesti "eroksen" eli rakkauden luonteesta.
Parthenope taivuttaa äitinsä suostumaan avioliittoon Metiokhoksen kanssa uhkaamalla tehdä itsemurhan. Äidin kuoleman jälkeen Polykrates kuitenkin muuttaa mielensä. Kun Polykrates kuolee sodassa, uudeksi tyranniksi nousee Maiandros. Hän heittää rakastavaiset vankilaan. Kun Parthenope torjuu Maiandroksen kosiskelut, tyranni myy tytön orjaksi. Niin Parthenope päätyy erilaisiin seikkailuihin muun muassa Persiaan, Sisiliaan ja Etelä-Italiaan. Neljä vuotta orjana palveltuaan hän kertoo tarinansa isännälleen, joka on mahdollisesti Rhegionin tyranni Anaksilas, ja vapautuu.
Myös Metiokhos kokee seikkailuja, mahdollisesti Parthenopea etsiessään. Ei tiedetä, päätyikö pari jälleen yhteen. On mahdollista, että Parthenope kuolee, jolloin romaanissa ei olisi ollut muille saman ajan romaaneille tyypillistä onnellista loppua.
Persialaisessa versiossa Parthenope on Adhra, Metiokhos Wamiq ja Polykrates Folikrat.
Balatonfüred

Balatonfüred on kaupunki Veszprémin läänissä Unkarissa. Se sijaitsee noin 130 kilometriä Budapestistä länteen Balatonjärven pohjoisrannalla. Balatonfüredissä asui vuoden 2019 arvion mukaan 12 800 asukasta. Kaupunki on suosittu kylpylä- ja lomanviettopaikka. Sen ilmasto on välimerellinen, ja kaupungin ja sitä ympäröivän seudun kutsumanimi onkin "Balatonin Riviera." Balatonfüredin nähtävyyksiin kuuluvat monet historialliset rakennukset sekä kirkot.
Historia.
Balatonfüredin nimi esiintyy ensimmäisen kerran Tihanyn kylässä sijaitsevan Tihanyn luostarin asiakirjoissa vuodelta 1211. Kaupunki alkoi varsinaisesti kehittyä 1800-luvulla, jolloin siitä tuli poliitikkojen ja taiteilijoiden suosima kohtaamispaikka. Vuonna 1954 Balatonarácsin kylä ("Arács") liitettiin osaksi Balatonfürediä.
Liikenne.
Balatonfürediin voi matkustaa junalla, linja-autolla, autolla sekä laivalla. Kaupungin satama on avattu vuonna 2003. Rautatieasemia on kaksi: Balatonfüred ja Balatonarács.
Ystävyyskaupungit.
Balatonfüredilla on viisi ystävyyskaupunkia:
Mikael Gustaf Konstantin von Wulffert

Mikael Gustaf Konstantin von Wulffert (30. syyskuuta 1840 Helsinki – 19. syyskuuta 1894 Pariisi) oli Venäjän keisarillisessa armeijassa palvellut suomalainen kenraalimajuri.
Von Wulffertin vanhemmat olivat Suomen postijohtokunnan postitirehtööri, todellinen valtioneuvos Alexander von Wulffert ja Antoinette Gustafva Lovisa von Schantz. Hän tuli oppilaaksi Haminan kadettikouluun 1856, mistä hänet siirrettiin joulukuussa 1858 H.M. Keisarin paašikouluun Pietariin ja ylennettiin 1859 kamaripaašiksi. Valmistuttuaan paašikoulusta von Wulffert ylennettiin vänrikiksi ja määrättiin palvelukseen Henkivartioväen Tsarskoje Selon tarkk’ampujapataljoonaan kesäkuussa 1860. Hänet ylennettiin huhtikuussa 1862 aliluutnantiksi ja siirrettiin toukokuussa alikapteenina Orenburgin alueen joukkojen komentajan adjutantiksi Valko-Venäjän, H.K.K. Suuriruhtinas Mihail Nikolajevitšin husaarirykmenttiin. Ratsumestariksi von Wulffert yleni 1864.
Von Wulffert osallistui 1864–1866 sotatoimiin kaukasialaisia vuoristoheimoja vastaan, sodan aikana kesäkuussa 1856 hänet ylennettiin majuriksi. Hänet määrättiin Kaukasian armeijan ylipäällikön erikoistehtäviin tammikuussa 1867 ja siirrettiin syksyllä 1870 ratsumestarina Henkivartioväen husaarirykmenttiin. Everstiluutnantiksi von Wulffert yleni vuoden 1870 lopulla ja everstiksi 1874. Vuonna 1876 hänet määrättiin Zakatalyn alueen päälliköksi. Hän erosi tästä tehtävästään maaliskuussa 1877, mutta taisteli silti Turkin sodassa 1877–1878 Henkivartioväen husaarirykmentissä, haavoittuen Plevnan taistelussa.
Toivuttuaan von Wulffert nimitettiin 1882 nuoremmaksi virkamieheksi erikoistehtäviä varten keisarillisten hevossiittoloiden päähallintoon. Hänet määrättiin kesällä 1883 Helsingin kaupungin komendantiksi ja ylennettiin kenraalimajuriksi maaliskuussa 1884. Hän palveli Suomen kenraalikuvernöörin, kreivi, jalkaväenkenraali Fjodor Heidenin erikoistehtävissä ja toimi samalla Varsovan sotilaspiirin joukkojen komentajana. Von Wulffert kuoli virkamatkalla Pariisissa syyskuussa 1894.
These Days (Rudimentalin kappale)

These Days on brittiläisen drum and bass-yhtye Rudimentalin musiikkikappale, jolla vierailevat myös brittiläiset laulaja-lauluntekijät Jess Glynne ja Dan Caplen sekä yhdysvaltalaisräppäri Macklemore. Sen julkaisi Asylum Records Rudimentalin kolmannen, Toast to Our Differences-studioalbumin toisena singlenä 19. tammikuuta 2018. Kappaleen ovat sanoittaneet Rudimentalin jäsenet, Macklemore, Leon "DJ Locksmith" Rolle, Caplen, Jamie Scott, Julian Bunetta ja John Ryan. Kappaleen tuotannosta vastasivat puolestaan Rudimental, Bunetta, Ryan ja Mark Ralph. Kappaleelle on toteutettu myös musiikkivideo, joka julkaistiin Rudimentalin YouTube-kanavalla 25. tammikuuta 2018. Video kuvattiin Lontoossa ja sen ohjasi Johnny Valencia ja tuotti Shabana Mansuri.
"These Days" oli kaupallisesti kansainvälinen menestys, sen päästyä singlelistan kärkeen Islannissa, Isossa-Britanniassa, Itävallassa, Norjassa, Skotlannissa ja Sloveniassa sekä viiden parhaan joukkoon Australiassa, Belgiassa, Irlannissa, Israelissa, Italiassa, Ruotsissa, Saksassa, Slovakiassa, Sveitsissä, Tanskassa, Tšekissä, Unkarissa ja Uudessa-Seelannissa. Lisäksi se on myynyt Kanadassa, Puolassa ja Tanskassa kaksinkertaista, Isossa-Britanniassa ja Italiassa kolminkertaista, ja Australiassa jopa nelinkertaista platinaa.
Metiokhos

Metiokhos (, ) voi viitata seuraaviin:
Mestis-kausi 2020–2021

Kausi 2020–2021 on järjestyksessään jääkiekon Mestiksen 21. kausi. Koska edelliskauden karsinnat peruttiin koronaviruksen vuoksi, päätettiin sarjaa laajentaa kahdella Suomi-sarjan välieriin selvinneellä joukkueella. Paikkaa hakivat Kiekko-Espoo ja Forssan Palloseura, joille se myös myönnettiin. Kaudella pelaa siis aiemmista kausista poiketen 14 joukkuetta.
Mestiksen pelit keskeytettiin 2. joulukuuta 2020 koronaviruspandemian vuoksi joulukuun sekä tammikuun loppuun saakka.
Runkosarja.
Alkuperäisen suunnitelman mukaan runkosarjassa oli tarkoitus pelata 14 joukkueen kaksinkertainen sarja eli 26 ottelua sekä 24 ottelua kolmessa välisarjassa, jolloin kokonaismääräksi olisi tullut 50 ottelua. Sarja kuitenkin keskeytettiin 2. joulukuuta, jolloin joukkueilla oli pelattuna 16–19 ottelua.
Kautta jatketaan 11. helmikuuta alkaen siten, että joukkueet pelaavat kahdessa lohkossa 12 ottelua. SaPKo ja RoKi jättivät kauden kesken. Pudotuspeleihin pääsee 10 joukkuetta alkuperäisen suunnitelman mukaisesti.
Sarjataulukko.
Joukkueiden järjestys määrittyy pisteiden sijaan pistekeskiarvon mukaan.
Maalivahtien torjuntapörssi.
Vähintään 1/3 otteluista
Pudotuspelit.
Runkosarjan kuusi parasta joukkuetta etenevät suoraan puolivälieriin ja sijoille 7-10 sijoittuneet pelaavat villi kortti -kierroksen. Loppuottelut pelataan paras viidestä -järjestelmällä ja muut ottelusarjat paras kolmesta -järjestelmällä.
Maalivahtien torjuntapörssi.
Vähintään 1/3 otteluista
Wilhelm Christian Åkerman

Wilhelm Christian Åkerman (7. joulukuuta 1835 Viipuri – 2. elokuuta 1919 Viipuri) oli Venäjän keisarillisessa armeijassa palvellut suomalainen kenraaliluutnantti.
Åkermanin vanhemmat olivat kapteeni Christian Wilhelm Åkerman ja Constance Maria von Kohl ja puoliso vuodesta 1867 Elisabet Eleonora Lange. Åkerman tuli oppilaaksi Haminan kadettikouluun 1845 ja määrättiin sieltä 1855 valmistuttuaan junkkarina palvelukseen 9. suomenmaalaiseen linjapataljoonaan. Hänet ylennettiin vänrikiksi 1857 ja siirrettiin palvelukseen 19. Kostroman jalkaväkirykmenttiin. Åkerman ylennettiin aliluutnantiksi 1862 ja komennettiin mainituksi vuodeksi palvelukseen H.M. Keisarin mallirykmenttiin Pietariin. Hänet ylennettiin luutnantiksi 1864 ja alikapteeniksi 1865 ja siirrettiin luutnanttina Henkivartioväen jääkärirykmenttiin syksyllä 1866. Åkerman ylennettiin 1872 alikapteeniksi, 1875 kapteeniksi ja 1878 everstiksi, jolloin hänet siirrettiin 3. reservipataljoonan komentajaksi. Marraskuussa 1889 Åkerman määrättiin 86. Lappeenrannan jalkaväkirykmentin komentajaksi ja maaliskuussa 1894 12. jalkaväkidivisioonan 2. prikaatin komentajaksi kenraalimajuriksi ylennettynä. Hän sai eron sotapalveluksesta kenraaliluutnanttina lokakuussa 1899.
Mind on It

Mind on It on brittiläisräppäri Yungenin musiikkikappale, jolla vierailee myös brittiläinen laulaja-lauluntekijä Jess Glynne. Sen julkaisivat RCA Records ja Sony Music Entertainment digitaalisesti ladattavana singlenä 16. maaliskuuta 2018. Kappaleen ovat sanoittaneet Amish "ADP" Patel, Clive Brooks, Daecolm Diego Holland ja Glynne, joista ensimmäinen myös tuotti sen. Kappaleelle on toteutettu myös musiikkivideo, joka julkaistiin Yungenin YouTube-kanavalla 29. maaliskuuta 2018.
"Mind on It" sai julkaisunsa jälkeen vähintään kohtalaista menestystä ainoastaan Isossa-Britanniassa, jossa sen paras saavutus oli Britannian singlelistan sija 47. Lisäksi se on päässyt Britannian R&amp;B-listan sijalle 27.
Anton Wilhelm Örn

Anton Wilhelm Örn (17. tammikuuta 1794 Helsinki – 13. helmikuuta 1864 Pultava, Venäjä) oli Venäjän keisarillisessa armeijassa palvellut suomalainen kenraalimajuri.
Anton Wilhelm Örnin vanhemmat olivat Nils Wilhelm Örn ja Christina Nyman. Anton Wilhelm Örn opiskeli 1813–814 Haapaniemen sotakoulussa ja palveli siellä aliluutnantiksi ylennettynä komppaniaupseerina 1814–1816. Hänet ylennettiin luutnantiksi ja siirrettiin palvelukseen Kiovan rakuunarykmenttiin 1816, ylennettiin 1820 aliratsumestariksi ja 1829 ratsumestariksi. Örn siirrettiin eskadroonanpäälliköksi H.K.K. Kruununperillisen ulaanirykmenttiin majurina vuonna 1836. Vuonna 1842 hänet ylennettiin everstiluutnantiksi ja 1851 everstiksi. Hän sai eron sotapalveluksesta kenraalimajurina vuonna 1858.
Priah Ferguson

Priah Nicole Ferguson (s. 1. lokakuuta 2006) on yhdysvaltalainen näyttelijä Atlantasta, Georgiasta. Hänet tunnetaan roolistaan ​​Erica Sinclairina Netflix-sarjassa "Stranger Things".
I’ll Be There (Jess Glynnen kappale)

I’ll Be There on brittiläisen laulaja-lauluntekijä Jess Glynnen musiikkikappale. Sen julkaisi Atlantic Records hänen toisen, Always In Between -studioalbuminsa ensimmäisenä singlenä 4. toukokuuta 2018. Kappaleen ovat sanoittaneet Glynne, Henrik Barman Michelsen, Edvard Førre Erfjord, Fin Dow-Smith, Camille Purcell ja Jerker Hansson. Kappaleen tuotannosta vastasivat puolestaan Starsmith ja Electric. Kappaleelle on toteutettu myös Adriaan Louwin ohjaama musiikkivideo, joka julkaistiin singlen julkaisupäivänä.
”I’ll Be There” oli kaupallisesti kohtalainen menestys sen päästyä singlelistan kolmenkymmenen parhaan joukkoon Australiassa, Irlannissa, Isossa-Britanniassa, Israelissa, Skotlannissa ja Uudessa-Seelannissa. Lisäksi se on myynyt Australiassa kaksinkertaista platinaa.
August Edvard Örn

August Edvard Örn (22. lokakuuta 1826 – 23. syyskuuta 1895 Pietari) oli Venäjän keisarillisessa armeijassa palvellut suomalainen kenraaliluutnantti.
August Edvard Örnin vanhemmat olivat valtioneuvos Werner Gideon Örn ja Anna Marie Karoline von Schluetter ja puoliso vuodesta 1864 Marie Elisabeth von Richter. Örn tuli oppilaaksi Haminan kadettikoulun ensimmäiselle erikoisluokalle 1842 ja määrättiin 1847 valmistuttuaan aliluutnanttina palvelukseen Laatokan jääkärirykmenttiin. Seuraavana vuonna hänet komennettiin Pietarin tykistökouluun, jonka upseeriluokat suoritettuaan hänet ylennettiin aliluutnantiksi ja määrättiin palvelukseen 4. kenttätykistöprikaatiin vuonna 1849. Örn ylennettiin luutnantiksi 1853 ja siirrettiin 13. tykistöprikaatiin 1855, 18. reservitykistöprikaatiin 1856, 16. täydennysprikaatiin 1857 ja saman vuoden lopulla 5. yhdistettyyn reservitykistöprikaatiin. Hänet ylennettiin 1858 alikapteeniksi ja 1862 kapteeniksi. 
Vuonna 1864 Örn siirrettiin palvelukseen Venäjän armeijan tykistön keskushallintoon erityistehtäviä varten. Hänet oli 1865 komennettu komppaniaupseeriksi H.M. Keisarin paašikouluun. Vuonna 1867 Örn ylennettiin everstiluutnantiksi ja määrättiin Väinänlinnan vaatetusverstaiden tarkastajan apulaiseksi. Hänet ylennettiin everstiksi 1871 ja nimitettiin Venäjän armeijan tykistökomitean neuvonantajajäseneksi. Turkin sodan jälkeen tammikuussa 1879 Örn määrättiin tykistön pääpolygonin päälliköksi. Kenraalimajuriksi hänet ylennettiin 1882, eron sotapalveluksesta hän sai kenraaliluutnanttina 1892.
Matthew Shepard

Matthew Wayne Shepard (1. joulukuuta 1976 Casper, Wyoming, Yhdysvallat – 12. lokakuuta 1998 Fort Collins, Colorado, Yhdysvallat) oli yhdysvaltalainen mies, joka menehtyi raa'an pahoinpitelyn seurauksena saamiinsa päävammoihin. Kaksi hänet auton kyytiin ottanutta miestä, Aaron McKinney sekä Russell Henderson, hakkasivat ja kiduttivat Shepardia jättäen hänet lopulta aitaan sidottuna lähellä Laramien kaupunkia Wyomingin osavaltiossa yöllä 6. lokakuuta vuonna 1998. Shepard oli 18 tuntia koomassa kunnes ohi kulkenut pyöräilijä löysi hänet, vaikka luuli tätä ensin linnunpelättimeksi. Shepard toimitettiin runsaasti verta vuotavana Poudre Valleyn sairaalaan Coloradon Fort Collinsissa, jossa hänet julistettiin kuolleeksi kuusi päivää myöhemmin 12. lokakuuta. Hän oli kuollessaan 21-vuotias.
Rikoksesta epäillyt Aaron McKinney ja Russell Henderson otettiin kiinni varsin pian hyökkäyksen jälkeen ja molempia syytettiin Shepardin kuoltua ensimmäisen asteen murhasta. Media seurasi oikeudenkäyntiä laajalti, sillä Shepardin seksuaalisen suuntautumisen arveltiin olevan osa tekijöiden motiivia. Shepard oli avoimesti homoseksuaali. McKinneyn puolustus esitti, että tämän tarkoituksensa oli ollut ainoastaan ryöstää Shepard, mutta tappoi hänet raivostuttuaan Shepardin väitetystä lähentely-yrityksestä. Sekä McKinney että Henderson tuomittiin murhasta kahteen peräkkäiseen elinkautiseen vankeusrangaistukseen.
Shepardin murha herätti sekä kansallista että kansainvälistä huomiota viharikoslainsäädäntöä kohtaan. Lokakuussa 2009 Yhdysvaltojen kongressissa meni läpi Matthew Shepard and James Byrd Jr. Hate Crimes Prevention Act ja 28. lokakuuta presidentti Barack Obama vahvisti lain. James Byrd (nuorempi) oli afroamerikkalainen mies, jonka surmasi kolme valkoisen ylivallan kannattajaa.
Shepardin vanhemmat Judy ja Dennis perustivat poikansa nimeä kantavan voittoa tavoittelemattoman Matthew Shepardin säätiön seksuaalivähemmistöjen tueksi.
Carl Fredrik Örn

Friedrich (Fredrik) Carl Örn (27. huhtikuuta 1823 Viipuri – 9. helmikuuta 1881 Viipuri) oli Venäjän keisarillisessa armeijassa palvellut suomalainen ritari ja kenraalimajuri.
Carl Fredrik Örnin isä oli lääketieteen tohtori, hovineuvos Kaspar Wilhelm Örn ja äiti Sophie Wilhelmina (o.s. Sesemann). Örn tuli oppilaaksi Haminan kadettikouluun 1839 ja määrättiin sieltä 1845 valmistuttuaan vänrikkinä palvelukseen 3. kevyeen ratsastavaan tykistöpatteriin. Hän suoritti 1846–1848 Pietarin tykistökoulun upseeriluokat, koulun aikana 1847 hänet asetettiin armeijan tykistöön 1847 ja ylennettiin kurssin jälkeen aliluutnantiksi. Vuonna 1849 Örn ylennettiin luutnantiksi ja siirrettiin palvelukseen 11. ratsastavaan tykistöprikaatiin. Alikapteeniksi hänet ylennettiin 1854. Samana vuonna hän toimi Venäjän armeijan komiteassa, joka kehitti kivääreitä ja suustaladattavia aseita Pietarissa.
Krimin sodan lopulla vuonna 1856 Örn sai siirron Henkivartioväen ratsastavaan tykistöprikaatiin, mistä hänet kahta vuotta myöhemmin määrättiin kapteeniksi ylennettynä Iževskin asetehtaan teknillisen päällikön apulaiseksi. Vuoden 1858 lopulla Örn määrättiin Viipurin tykistövaruskunnan päälliköksi ja ylennettiin everstiluutnantiksi. Vuonna 1859 hänet siirrettiin Viipurin linnoitustykistön päälliköksi, missä tehtävässä hän toimi aina kuolemaansa saakka. Örn ylennettiin everstiksi 1865 ja komennettiin Viipurin sotilassairaalan esimieheksi, pysytettynä edellä mainitussa tehtävässä. Kenraalimajuriksi hänet ylennettiin tammikuussa 1878.
All I Am

All I Am on brittiläisen laulaja-lauluntekijä Jess Glynnen musiikkikappale. Sen julkaisi Atlantic Records hänen toisen, Always In Between-studioalbumin toisena singlenä 17. elokuuta 2018. Kappaleen ovat sanoittaneet Glynne, Janee Bennett, James Newman, Sophie Cooke, Bastian Langebaek, Sandy Rivera sekä Jay "Sinister" Sealee ja sen tuotti Mark Ralph. Kappale sisältää mukaelman yhdysvaltalaisen housemuusikko Kings of Tomorrowin vuonna 2000 julkaisemasta kappaleesta "Finally".
"All I Am" oli kaupallisesti kohtalainen menestys, sen päästyä singlelistan kolmenkymmenen parhaan Irlannissa, Isossa-Britanniassa, Skotlannissa ja Uudessa-Seelannissa. Lisäksi se on myynyt Isossa-Britanniassa platinaa 600 000 myydyllä kopiolla.
Ratnoje (järvi)

Ratnoje tai Ratno () on järvi Luoteis-Venäjällä Pihkovan alueen Bežanitsyn piirissä. Järvi sijaitsee Bežanitsyn ylängön tunnetulla järvialueella.
Maantietoa.
Järvi on 1,8 kilometriä pitkä, 0,9 kilometriä leveä ja sen pinta-ala on 83 hehtaaria. Järvellä on kaksi saarta, joiden yhteispinta-ala on 0,3 hehtaaria. Toinen saari on pelkkä luoto. Se keskisyvyys on 3,5 metriä ja syvänteessä on mitattu 6,1 metriä vettä. Järven rannat ovat enimmäkseen niittyjä tai suomaata, joita rikkovat peltomaat ja metsäpalstat. Asuinalueista voidaan mainita pohjoisrannan Lopatino (), länsirannan Filkovo () ja puoli kilometriä järven eteläpuolella sijaitseva Dorožkovo (). Dorožkovon kautta ja järven itäpuolitse kulkee etelä-pohjois-suuntainen tie Bardovon () ja () Kudeverin välillä.
Luontoarvoja.
Järvessä elää ahven, hauki, karppi, pasuri, säyne, suutari, toutain, made, mutakala ja rantanuoliainen, sekä joitakin "Rutilus"-suvun kaloja ja vähälukuisesti jokirapua. Asutulla järvellä on metsämaata jonkin verran, mutta myös niittyjä, peltomaata ja asutuksen keskellä puutarhoja. Järven pohja on kivistä silttihiekkaa, jota peittää muta. Rannoilla on kivistä hiekkarantaa, jonka joukossa on silttiä.
Vesistösuhteita.
Ratnoje sijaitsee Aloljan valuma-alueella. Alolja on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järven pohjoisrantaan laskee metsäoja ja pienen järven yhteinen laskuoja. Järven valuma-alueen koko on 2,61 neliökilometriä. Järven oma laskuoja Ratenka alkaa Filkovon kylässä ja se virtaa ensin muutaman kilometrin yhtyen sitten Aloljaan aivan ennen Bardovoa.
Dolgoje

Dolgoje (), joka tarkoittaa suomeksi "pitkää" , on nimenosana monissa paikannimissä.
Luettelo Kiinan lentoasemista matkustajamäärän mukaan

Kiinassa oli vuonna 2023 Kiinan siviili-ilmailuhallinnon mukaan 259 liikennekäytössä olevaa lentoasemaa. Lukuun on laskettu Manner-Kiinan lentoasemat, mutta ei Macaon, Hongkongin ja Taiwanin lentoasemia. Tämä on luettelo niistä matkustajamäärän mukaan järjestettynä.
Luettelo.
Vuoden 2023 tilastojen mukaan Kiinan lentoasemien kautta kulki yhteensä noin 1,26 miljardia matkustajaa.
Dancing with a Stranger

Dancing with a Stranger on brittiläisen laulaja-lauluntekijä Sam Smithin musiikkikappale, jolla vierailee myös yhdysvaltalaislaulaja Normani. Sen julkaisi Capitol Records digitaalisesti ladattavana singlenä 11. tammikuuta 2019. Kappaleen ovat sanoittaneet Smith, Normani, Jimmy Napes, Mikkel S. Eriksen sekä Tor Hermansen ja sen tuottivat Stargate, Napes, Tim Blacksmith sekä Danny D. Kappaleelle on toteutettu myös Vaughan Arnellin ohjaama musiikkivideo, joka julkaistiin Smithin YouTube-kanavalla 29. tammikuuta 2019. Video kuvattiin Lontoossa ja sillä nähdään Smith sekä Normani liikuskelemassa ja tanssimassa "tyylikkäässä ja kolkossa kodissa".
"Dancing with a Stranger" oli kansainvälinen menestys, sen päästyä Islannissa, Libanonissa ja Meksikossa listan kärkeen, Britanniassa sijalle kolme, Yhdysvalloissa sijalle seitsemän sekä kymmenen parhaan joukkoon 21:ssä muussa valtiossa. Kappale on myynyt platinaa tai enemmän kymmenessä eri valtiossa. Aikakauslehti Forbesin mukaan "Dancing with a Stranger" oli vuoden 2019 radiokanavien soitetuin kappale. Kappale oli ehdolla vuoden 2020 BRIT Awardsissa kategoriassa "Vuoden kappale". Kappaleen piti olla alun perin mukana Smithin kolmannella studioalbumilla, mutta tämä suunnitelma peruuntui albumin lykkääntymisen vuoksi.
Fire on Fire

Fire on Fire on brittiläisen laulaja-lauluntekijä Sam Smithin musiikkikappale. Sen julkaisi Capitol Records digitaalisesti ladattavana ja suoratoistettavana singlenä 21. joulukuuta 2018. Kappaleen ovat sanoittaneet Smith ja sen tuottaja Steve Mac Netflixin Watership Down-minisarjaa varten. Kappaleen musiikkivideo julkaistiin Smithin YouTube-kanavalla singlen julkaisupäivänä.
"Fire on Fire" oli kaupallisesti kohtalainen menestys, sen päästyä singlelistan neljänkymmenen parhaan joukkoon Irlannissa, Norjassa, Ruotsissa, Suomessa, Sveitsissä ja Unkarissa. Kappaleen piti olla osa Smithin tulevaa kolmatta studioalbumia, mutta tämä suunnitelma peruuntui kun albumin julkaisuajankohtaa lykättiin.
Burgundy School of Business

Burgundy School of Business on eurooppalainen kauppakorkeakoulu, joka toimii Pariisissa, Lyonssa, ja Dijonssa. BSB perustettiin Ranskassa vuonna 1899.
Vuonna 2019 BSB oli 81. Financial Timesin Euroopan kauppakorkeakoulujen rankinglistalla.
BSB on kansainvälinen kolmoisakkreditointi (CGE, EQUIS ja AACSB). Koulun merkittäviin alumneihin lukeutuvat muun muassa Stéphane Baschiera (CEO Moët &amp; Chandon) ja Antoine Lesec (CEO Being).
1336 Zeelandia

1336 Zeelandia on päävyöhykkeen asteroidi, eli pikkuplaneetta Marsin ja Jupiterin välillä. Sen löysi H. van Gent 9. syyskuuta 1934 Johannesburgissa. Asteroidin nimi tulee Alankomaiden Zeelandin provinssin mukaan. Tämän pikkuplaneetan väliaikainen nimi oli 1934 RW.
Fyysiset ominaisuudet.
Zeelandia on noin 21,44 kilometriä leveä S-tyypin asteroidi, ja sen geometrinen heijastavuus on 0,232. Tämän pikkuplaneetan pyörähdysaika eli vuorokauden pituus sen pinnalla on noin 15,602 tuntia.
Kiertoradan ominaisuudet.
Zeelandian radan kaltevuus on hieman alle 3,2 astetta ja se on osa Koronis-ryhmää.
Soran kieli

Soran kieli ("sora") on austroaasialaisen kielikunnan toiseen pääryhmään, mundakieliin, kuuluva kieli. Soraa puhuu noin 270 000 ihmistä Intian Odishan osavaltiossa ja sen naapuriosavaltioissa.
1195 Orangia

1195 Orangia on päävyöhykkeen asteroidi, eli pikkuplaneetta Marsin ja Jupiterin välillä. Sen löysi C. Jackson Johannesburgissa 24. 5. 1931. Pikkuplaneetan nimi tulee Etelä-Afrikan Oranjen vapaavaltion provinssin mukaan. Kohteen väliaikainen nimi oli 1931 KD.
Fyysiset ominaisuudet.
Orangia on läpimitaltaan noin 6,3 kilometriä, ja heijastavuus 0,237. Asteroidin pyörähdysaika, eli vuorokauden pituus sen pinnalla on hieman yli kuusi tuntia.
Kiertorata.
Orangian kiertorata on melko soikea (e 0,2), ja kappale kuuluu Flora-ryhmään.
Dave Greenfield

David Paul Greenfield (29. maaliskuuta 1949 Brighton – 3. toukokuuta 2020) oli englantilainen muusikko, joka soitti The Stranglers -yhtyeessä vuodesta 1975.
Greenfieldin on arvioitu etenkin The Stranglersin debyyttialbumilla "Rattus Norvegicuksella" ottaneen vaikutteita soittoonsa "The Doorsin" Ray Manzarekilta. Greenfield lauloi joillakin yhtyeen kappaleilla, lähinnä taustoja. Greenfieldillä oli pitkään ollut sydänoireita. Hän kuoli COVID-19-tautiin 3. toukokuuta 2020.
R0

R0 (R-nolla) voi tarkoittaa seuraavia asioita